राजन भेट्रान च्याम्पियन
नेपालको एनिज पिङपोङ क्लबका राजन सुब्बा चौथो सम्झना कप अन्तर्राष्ट्रिय टेबलटेनिस प्रतियोगिताको भेट्रान पुरुष एकल ५५ वर्षमाथि च्याम्पियन भएका छन् ।
काठमाडौँ — नेपालको एनिज पिङपोङ क्लबका राजन सुब्बा चौथो सम्झना कप अन्तर्राष्ट्रिय टेबलटेनिस प्रतियोगिताको भेट्रान पुरुष एकल ५५ वर्षमाथि च्याम्पियन भएका छन् ।लैनचौरस्थित राष्ट्रिय टेबलटेनिस प्रशिक्षण केन्द्रमा सम्पन्न फाइनलमा राजनले इन्डियन मास्टर्सका कपिल कुमारलाई ३–१ सेटले पराजित गरे । राजनले पहिलो सेट ११–१३ ले गुमाए पनि त्यसपछिका तीन सेट लगातार आफ्नो पक्षमा पारे । राजनले १२–१०, ११–७, ११–४ को प्रदर्शन गरे ।आयोजक ललितपुर टेबलटेनिस क्लबका प्रकाश धाख्वा र एनिजका कपुर शर्मा तेस्रो भए । बलिउड कलाकार रहेका कपिलले महान क्रिकेटर सचिन तेन्दुलकर र चर्चित भारतीय कलाकार अमिताभ बच्चनसँग पनि मैत्रीपूर्ण टेबलटेनिस खेलिसकेका छन् ।सम्झना ल्याबको प्रमुख प्रायोजनमा भइरहेको प्रतियोगिताको पुरुष टिम इभेन्टमा इन्डियन मास्टर्सले भारतको अंशुल गर्ग एकेडेमी (एजीए) ‘ए’ लाई ३–१, भारतको जेकेजीले नेपाल पुलिस क्लबलाई ३–१, आर्मीले भारतको बैंक अफ बरोडालाई ३–० र एपीएफ क्लबले एजीए ‘बी’ लाई ३–२ गेमले हराउँदै सेमिफाइनल सुरक्षित गरेका छन् ।पुरुष सिंगल्सको खेल जारी रह्यो भने महिला सिंगल्सको लिग चरण सुरु भएको छ । महिलामा ३८ खेलाडी सहभागी छन् । लिगबाट ८ खेलाडी नकआउट चरणमा प्रवेश गर्नेछन् ।